[{"text_idx": "#000000", "text": "Chwe ffordd i adnewyddu eich strategaeth marchnata cynnwys"}, {"text_idx": "#000001", "text": "Mae dechrau blwyddyn newydd yn aml yn gyfle i edrych yn o\u0302l dros y flwyddyn sydd wedi bod ac i bennu nodau newydd ar gyfer y flwyddyn i ddod, yn ein bywydau personol ac mewn busnes. Un peth mae 2020 wedi dangos i ni yw pa mor bwysig yw gallu addasu ein nodau, ein strategaethau a\u2019n gweithgarwch marchnata."}, {"text_idx": "#000002", "text": "Yn 2021, mae cynnwys yn parhau i fod yn rhan bwysig o\u2019r byd marchnata. Llynedd, gwelwyd llawer o ddatblygiadau a newidiadau yn y ffordd mae cwsmeriaid yn defnyddio cynnwys, sy\u2019n golygu bod nawr yn amser delfrydol i ailedrych ar eich strategaeth marchnata cynnwys eich hunan er mwyn sicrhau ei bod yn gyfredol ac yn berthnasol."}, {"text_idx": "#000003", "text": "Er mwyn eich helpu i ddechrau arni, rydyn ni wedi rhannu chwe ffordd dda i adnewyddu eich strategaeth cynnwys isod."}, {"text_idx": "#000004", "text": "1. Ailedrychwch ar eich dadansoddiad SWOT"}, {"text_idx": "#000005", "text": "Fframwaith poblogaidd yw dadansoddiad SWOT sy\u2019n cael ei ddefnyddio ym maes marchnata i helpu busnesau i nodi cryfderau, gwendidau, bygythiadau a chyfleoedd allanol."}, {"text_idx": "#000006", "text": "Os nad ydych chi wedi creu dadansoddiad SWOT ar gyfer eich busnes, mae nawr yn amser da. Gall fod yn ddefnyddiol i gynnal gynnal dadansoddiad ar gyfer eich cynnwys marchnata yn unig yn ogystal ag ar gyfer eich strategaeth busnes yn ehangach. Mae rhagor o wybodaeth ar gael yn y canllaw marchnata cynnwys yma."}, {"text_idx": "#000007", "text": "Os oes gennych ddadansoddiad SWOT eisoes ar gyfer marchnata cynnwys, rhowch amser i ystyried gwerthuso a oes unrhyw beth wedi newid neu a ydych chi wedi dysgu unrhyw beth yn ystod y flwyddyn ddiwethaf. Er enghraifft:"}, {"text_idx": "#000008", "text": "Eich cryfderau: A oes unrhyw bynciau, thema\u0302u neu fformatau wedi gweithio\u2019n arbennig o dda?\nEich gwendidau: A oes unrhyw bynciau, thema\u0302u neu fformatau sydd heb fod mor llwyddiannus ag oeddech chi\u2019n ei ddisgwyl? A wnaeth pandemig COVID-19 amharu ar unrhyw brosiectau neu gynlluniau a oedd gennych?\nBygythiadau allanol: Beth mae eich cystadleuwyr wedi bod yn ei wneud yn ystod y flwyddyn ddiwethaf? Ydyn nhw wedi cyhoeddi cynnwys sydd wedi bod yn llwyddiannus neu ydyn nhw wedi newid cyfeiriad neu ddull?\nCyfleoedd allanol: A yw\u2019r ffordd mae cwsmeriaid yn defnyddio cynnwys wedi newid? Sut gellir defnyddio cynnwys i helpu i gefnogi unrhyw newidiadau i\u2019ch busnes neu i daith y cwsmer?"}, {"text_idx": "#000009", "text": "2. Ystyriwch sut mae arferion y cwsmer wedi newid"}, {"text_idx": "#000010", "text": "Does dim syndod bod y pandemig yn 2020 wedi newid arferion siopa a\u2019r ffordd mae cwsmeriaid yn rhyngweithio a\u0302 brandiau. Wrth i lawer o fusnesau orfod mabwysiadu dulliau digidol a ffyrdd o ryngweithio a\u0302 chwsmeriaid o bell, gallai hyn gael effaith ar y math o gynnwys rydych chi\u2019n ei gynhyrchu a sut rydych chi\u2019n ei hyrwyddo yn ystod y flwyddyn i ddod."}, {"text_idx": "#000011", "text": "Beth allwch chi ei ddysgu am y newidiadau yn eich diwydiant i\u2019ch helpu i wella\u2019ch cysylltiadau a\u0302 chwsmeriaid, a pha mor effeithiol yw eich cynnwys? A oes unrhyw dueddiadau y dylech fod yn cadw golwg arnynt?"}, {"text_idx": "#000012", "text": "Beth am edrych ar rai enghreifftiau:"}, {"text_idx": "#000013", "text": "Mae archebion ar-lein wedi datblygu gwerth 10 mlynedd mewn 8 wythnos"}, {"text_idx": "#000014", "text": "Gyda chymaint o fusnesau\u2019n gorfod cau eu lleoliadau go iawn, roedd cynnydd mewn e-fasnachu a siopa ar-lein yn ddisgwyliedig. Fodd bynnag, mae\u2019n bryd dechrau meddwl am ba gynnwys allai gefnogi unrhyw nodweddion e-fasnachu newydd a allai fod gennych."}, {"text_idx": "#000015", "text": "Er enghraifft, a fyddai ychwanegu tudalen Cwestiynau Cyffredin yn ffordd o wella dibynadwyedd (rhywbeth mae defnyddwyr yn mynd i fod yn chwilio amdano wrth i ragor o fusnesau e-fasnach ymddangos)? Neu, a allech chi ddarparu canllaw prynu er mwyn helpu cwsmeriaid i ddewis cynnyrch o\u2019ch siop ar-lein newydd?"}, {"text_idx": "#000016", "text": "Mewn dau fis, llwyddodd Disney Plus i gyflawni rhywbeth a gymerodd saith mlynedd i Netflix"}, {"text_idx": "#000017", "text": "Mae\u2019r ffordd mae pobl yn defnyddio cynnwys yn newid, felly ailedrychwch ar eich strategaeth marchnata cynnwys ac edrychwch ar ba gynnwys sydd wedi bod yn llwyddiannus yn y gorffennol a ph\u2019un a oes lle i brofi fformatau newydd. Er enghraifft, a fyddai modd i chi arbrofi gyda defnyddio fideos yn eich gweithgarwch marchnata?"}, {"text_idx": "#000018", "text": "Nododd 75% o\u2019r bobl mewn arolwg a gynhaliwyd yn ystod y cyfnod clo eu bod am i frandiau gyfathrebu\u2019r hyn roedden nhw\u2019n ei wneud"}, {"text_idx": "#000019", "text": "Sut allwch chi rannu\u2019r wybodaeth ddiweddaraf gyda\u2019ch defnyddwyr? Efallai y gallwch chi ganolbwyntio\u2019n fwy ar ddefnyddio marchnata dros e-bost ar gyfer eich busnes bach eleni."}, {"text_idx": "#000020", "text": "Gall adnewyddu ac ailgyhoeddi cynnwys sy\u2019n bodoli\u2019n barod arwain at gyfleoedd gwych yn ogystal a\u0302 bod yn fanteisiol o ran SEO. Mae rhagor o wybodaeth am hyn ar gael yn y canllaw yma. Er mwyn defnyddio\u2019r dacteg yma, dewiswch flogiad sydd wedi bod yn llwyddiannus, adolygwch y geiriau allweddol yn yr erthygl, gwnewch eich blogiad yn fwy gwerthfawr a\u2019i ddiweddaru, ac ailgyhoeddwch y blogiad a\u2019i hyrwyddo i\u2019ch cynulleidfa."}, {"text_idx": "#000021", "text": "Nid yn unig fydd hyn yn rhoi hwb i\u2019ch cynnwys mwyaf llwyddiannus, ond gall hefyd wella eich SEO, cynyddu cyfraddau clicio ac arbed amser. Beth am ddechrau edrych i weld pa gynnwys sydd wedi bod yn llwyddiannus yn ystod y flwyddyn ddiwethaf (drwy\u2019r dadansoddiad SWOT defnyddiol gwnaethoch chi gynnau) a gweld a oes lle i\u2019w wella?"}, {"text_idx": "#000022", "text": "4. Meddyliwch am y ffordd rydych chi\u2019n darparu eich cynnwys"}, {"text_idx": "#000023", "text": "Rydyn ni eisoes wedi so\u0302n am sut mae pandemig COVID-19 wedi effeithio ar y ffordd rydyn ni\u2019n defnyddio cynnwys, ond mae rhai tueddiadau sy\u2019n bodoli\u2019n barod yn y byd digidol sydd angen eu hystyried hefyd."}, {"text_idx": "#000024", "text": "Er enghraifft, dywedodd 85% o oedolion ym Mhrydain eu bod am i wefannau ar ffonau symudol fod yr un mor dda a\u0302 fersiynau ar gyfrifiaduron, a dywedodd 40% o ddefnyddwyr na fydden nhw\u2019n defnyddio gwefan sydd heb ei hoptimeiddio ar gyfer ffonau symudol. Wrth i ragor o gwsmeriaid gyrchu gwybodaeth a defnyddio cynnwys ar ffonau symudol a llechi, dylai sicrhau bod eich cynnwys yn gweithio\u2019n dda ar ffonau symudol fod yn rhan bwysig o\u2019ch strategaeth adnewyddu cynnwys."}, {"text_idx": "#000025", "text": "Mae marchnata dros e-bost yn parhau i fod yn ffordd effeithiol o gyfathrebu i fusnesau o bob maint hefyd, yn enwedig wrth i ni addasu i ddefnyddio mwy o ffyrdd digidol ac o ryngweithio o bell a\u0302 brandiau."}, {"text_idx": "#000026", "text": "Diolch i\u2019r nodweddion segmentu a phersonoli, mae marchnata dros e-bost yn gallu bod yn ffordd effeithiol o barhau i gael cysylltiad \u2018dynol\u2019 gyda\u2019ch sylfaen cwsmeriaid. Wedi\u2019r cyfan, mae 78% o werthwyr wedi gweld cynnydd mewn ymgysylltiad e-bost dros y 12 mis diwethaf."}, {"text_idx": "#000027", "text": "5. Cynlluniwch eich cynnwys, ond byddwch yn barod i fod yn hyblyg"}, {"text_idx": "#000028", "text": "Cynllunio eich cynnwys yw\u2019r ffordd orau yn dal i fod, ond mae 2020 wedi dangos i ni pa mor bwysig yw gallu addasu a bod yn hyblyg. Fodd bynnag, erbyn hyn mae\u2019n cymryd 65% yn fwy o amser i ysgrifennu blogiad nag oedd hi yn 2014, felly mae bron yr un mor bwysig i gynllunio eich cynnwys ar gyfer y flwyddyn i ddod ag yw hi i fod a\u0302 strategaeth farchnata gyfredol."}, {"text_idx": "#000029", "text": "Beth am ddechrau drwy edrych ar y tri mis nesaf a chynllunio pa gynnwys rydych chi am ganolbwyntio arno a sut rydych chi\u2019n bwriadu gwneud hynny. Er enghraifft, gallech anelu i ddiweddaru eich tudalen Cwestiynau Cyffredin ar eich gwefan, dechrau creu bwrdd stori ar gyfer fideo sy\u2019n esbonio eich nodweddion e-fasnachu newydd ac anfon e-gylchlythyr sy\u2019n cynnwys y newyddion diweddaraf am eich cwmni."}, {"text_idx": "#000030", "text": "Bydd adolygu eich cynllun cynnwys yn wythnosol neu\u2019n fisol yn eich helpu i adolygu a yw\u2019r cynnwys yn creu ffocws i chi ac yn dal yn berthnasol neu a oes angen gwneud unrhyw addasiadau ar sail newidiadau economaidd neu fusnes."}, {"text_idx": "#000031", "text": "6. Defnyddiwch gynnwys sydd wedi\u2019i gynhyrchu gan ddefnyddwyr yn eich strategaeth"}, {"text_idx": "#000032", "text": "Mae cynnwys sydd wedi\u2019i gynhyrchu gan ddefnyddwyr yn parhau i fod yn ffocws marchnata mawr i fusnesau a bydd hyn yn parhau i dyfu."}, {"text_idx": "#000033", "text": "Mewn gwirionedd, mae defnyddwyr yn dweud bod cynnwys sydd wedi\u2019i gynhyrchu gan ddefnyddwyr 9.8 gwaith yn fwy effeithiol na marchnata gan ddylanwadwyr. Wrth i ddefnyddwyr chwilio am fusnesau dibynadwy wrth i ragor o ddatrysiadau e-fasnachu ymddangos yn 2021, gall cynnwys sydd wedi\u2019i gynhyrchu gan ddefnyddwyr helpu busnesau bach a chanolig gysylltu a\u0302\u2019u cwsmeriaid; mae 48% o weithwyr marchnata proffesiynol yn credu bod cynnwys sydd wedi\u2019i gynhyrchu gan gwsmeriaid yn gallu helpu i roi elfen ddynol i\u2019w marchnata."}, {"text_idx": "#000034", "text": "Negeseuon, lluniau a fideos sy\u2019n cael eu rhannu ar y cyfryngau cymdeithasol yw cynnwys sydd wedi\u2019i gynhyrchu gan ddefnyddwyr, sef pobl sydd heb gael eu talu i\u2019w rhannu. Er enghraifft, neges ar y cyfryngau cymdeithasol o gwsmer yn gwisgo\u2019ch cynnyrch, neu adolygiad o gynnyrch. Mae pw\u0302er cynnwys sydd wedi\u2019i gynhyrchu gan ddefnyddwyr yn seiliedig ar ei ddilysrwydd, sy\u2019n debyg i argymhellion ar lafar, lle mae darpar ddefnyddwyr yn gallu gweld faint mae pobl eisoes yn mwynau eich brand a sut maen nhw\u2019n defnyddio\u2019ch cynnyrch."}, {"text_idx": "#000035", "text": "Allech chi ffocysu rhywfaint o\u2019ch strategaeth marchnata cynnwys ar gynnwys sydd wedi\u2019i gynhyrchu gan ddefnyddwyr? Beth am gynllunio ymgyrch neu hashnod ar Instagram sy\u2019n annog eich cwsmeriaid i bostio lluniau o\u2019u hunain yn defnyddio\u2019ch cynnyrch, y gallech ei hyrwyddo drwy eich e-gylchlythyr?"}, {"text_idx": "#000036", "text": "Mae rhagor o wybodaeth am gynnwys sydd wedi\u2019i gynhyrchu gan ddefnyddwyr a sut i annog eich cwsmeriaid ar gael yma."}, {"text_idx": "#000037", "text": "Mae marchnata cynnwys yn faes sy\u2019n datblygu\u2019n barhaus, felly mae\u2019n bwysig cymryd amser i adolygu eich strategaeth. Gall ystyried yr hyn rydych chi wedi\u2019i ddysgu a\u2019r tueddiadau rydych chi wedi\u2019u gweld dros y flwyddyn ddiwethaf eich helpu i ddatblygu strategaeth gynnwys sy\u2019n berthnasol ac sydd wedi\u2019i hoptimeiddio ar gyfer y flwyddyn i ddod, beth bynnag sydd ar y gweill."}, {"text_idx": "#000038", "text": "Gobeithio bod y chwe darn o gyngor yma\u2019n rhoi man cychwyn da i chi, a gallwch ddod o hyd i ragor o wybodaeth am strategaethau marchnata cynnwys a sut i ddatblygu un yn ein canllaw yma."}, {"text_idx": "#000040", "text": "7 ffordd o fesur perfformiad eich ymgyrchoedd e-bost"}, {"text_idx": "#000041", "text": "Cyflwyniad i awtomeiddio e-bost ar gyfer busnesau bach"}, {"text_idx": "#000042", "text": "Pryd yw\u2019r amser gorau i bostio ar y cyfryngau cymdeithasol?"}]